Kristian Thulesen Dahl (DF), 1998-01-29:
Jeg vil allerførst godt sige, at vi i Dansk Folkeparti er meget tilfredse med, at vi har denne debat.
Det er jo ikke første gang, vi i Dansk Folkeparti har forsøgt at sætte fokus på det toldfri salg, som skal afskaffes i sommeren 1999 efter den beslutning, der ligger fra 1991.
Første gang, vi forsøgte at sætte fokus på det, efter at partiet var blevet dannet i efteråret 1995, var allerede den 9. august 1996, hvor vi havde et samråd med skatteministeren i Folketingets Europaudvalg, og hvor vi forsøgte at få det her diskuteret.
gang, vi havde indkaldt skatteministeren til samråd i Europaudvalget for at diskutere videre, var den 18. juli 1997, altså i sommer, et års tid efter det første samråd.
Det var bl.a. for at lægge yderligere pres på skatteministeren for at få den rapport, som han havde lovet allerede et år forinden, og det var selvfølgelig også for at få diskuteret yderligere og for at få nogle flere partier end os alene til at arbejde for, at denne beslutning skulle tages op til revision.
Vi oplevede på det samrådsmøde det dejlige, at det ikke bare var Dansk Folkeparti, der nu kæmpede for at få beslutningen taget af bordet, men at CD også begyndte at udtrykke skepsis over for den beslutning, der var taget i 1991.
Tredje gang, det var oppe til debat, var så i forbindelse med Folketingets spørgetid den 26. november
sidste år
Her rykkede vi igen fra Dansk Folkeparti, og det var i øvrigt sammen med hr. Arne Melchior, for den rapport, som skatteministeren så kom med til udvalget den 5. december sidste år.
Nu har vi så igen den 21. januar haft et samråd, denne gang i Skatteudvalget, og vi har en forespørgselsdebat i dag den 29. januar.
Det, vi kan observere ydermere er sket siden starttidspunktet, er, at Fremskridtspartiet nu også er blevet tilhænger af, at det toldfri salg skal afskaffes.
Vi er i Dansk Folkeparti selvfølgelig meget glade for, at Fremskridtspartiet har ændret opfattelse.
Hvor man tidligere kæmpede for at få denne beslutning stadfæstet og udmøntet, arbejder man nu, så vidt vi kan høre på debatten i dag, for, at beslutningen skal revideres og om ikke andet i hvert fald udskydes, så det træder i kraft på et senere tidspunkt.
Det viser jo, at det kan nytte noget at kæmpe politisk, og vi vil fra Dansk Folkepartis side naturligvis fortsætte bestræbelserne på at få denne beslutning taget af bordet.
Det er specielt til pind 2 i forslaget til vedtagelse, hvor det hedder, at alle spørgsmål vedrørende, hvilke afgifter der skal betales på færgeruter og flyruter, når det toldfri salg er afskaffet, skal undersøges og bringes til enighed i EU.
Jeg vil gerne spørge forslagsstilleren, om det er et udtryk for, at han går ind for en harmonisering af afgifterne i EU, og at han knytter afskaffelsen af det toldfri salg sammen med, at der som en betingelse skal ske en harmonisering af afgifterne, for jeg vil gerne gøre det klart, at fra Dansk Folkepartis side er vi ikke tilhængere af, at der sker en harmonisering af afgifterne.
Vi er tilhængere af, at vi i Danmark naturligvis får balanceret det danske afgiftssystem, i takt med at vi skal undgå grænsehandel, men vi er ikke indstillet på at afgive yderligere suverænitet, og at man skal harmonisere afgifterne på EU-plan.
Jeg har noteret mig, at Fremskridtspartiet går ind for, at f.eks. momsen harmoniseres i EU, og det vil efter vores opfattelse være en voldsom klump at få harmoniseret i EU.
Vi vil fastholde, at Danmark skal have selvbestemmelsesret på dette afgiftsområde, og derfor dette spørgsmål, fordi det er helt afgørende for, om vi vil kunne støtte dette forslag, eller om vi vil se os nødsaget til at komme med vores eget forslag til vedtagelse. Til ministerens rapport, som vi fik i december sidste år, skal jeg blot gøre den bemærkning, at vi ikke mener, den er fyldestgørende.
Vi mener, den opererer med et skønmaleri for Danmarks vedkommende.
Vi mener ikke, det er korrekt, når rapporten antager, at der vil komme et milliardprovenu i statskassen, hvis man afskaffer det toldfri salg.
Vi mener, at rapporten i alt for høj grad bygger på den antagelse, at en stor del af det salg, som i dag sker toldfrit, vil blive flyttet over til indenlandssalg, og at man derfor får et ekstra provenutab.
Vi mener, at rapporten på det punkt er urealistisk. Vi er overbevist om, at tabet af arbejdspladser vil blive reelt, og at man så altså ikke har et afgiftsprovenu i den størrelsesorden, man opererer med, til at få kompenseret for tabet af arbejdspladser.
Derfor er vi overbevist om, at der for Danmark isoleret set vil være tale om et tab ved at afskaffe det toldfri salg, og det mener vi slet ikke rapporten gør rede for.
Samtidig mener vi derfor også, at i og med at man kan udarbejde en rapport i Tyskland, som vil se sagen fra Tysklands side, og en rapport i Danmark, som ser det fra Danmarks side, har skatteministeren egentlig selv leveret argumentationen for, at der bør laves en samlet undersøgelse på EU-plan af konsekvenserne.
Jeg skal endnu en gang bede skatteministeren om at tage til sig at arbejde for, at der bliver lavet sådan en samlet undersøgelse.
Jeg kan egentlig slet ikke forstå, hvorfor der har været så stor modvilje mod det her under debatten,
og derfor vil jeg gerne anmode om, at man gør noget på det område. Vi mener faktisk, når vi kigger tilbage i papirerne, at det står klart, at man flere gange har lovet både fra Kommissionens og fra Ministerrådets side, at der blev lavet sådan en undersøgelse, uden at det altså er sket.
Vi mener faktisk, det er en del af den beslutning, der blev truffet, at de her løfter er afgivet, og at man derfor bør lave sådan en undersøgelse.